RESOLUCIÓN do 1 de marzo de 2011 pola que se ratifica o acordo de extinción da Fundación Centro Superior Cinexético e Piscícola de Galicia e se dispón a súa inscrición no Rexistro de Fundacións de Interese Galego.
CONSELLERÍA DO MEDIO RURAL — III. OUTRAS DISPOSICIÓNS — 08/03/2011

A Fundación Centro Superior Cinexético e Piscícola de Galicia presentou ante este protectorado de fundacións, con data do 16 de febreiro de 2011, o acordo do padroado de extinción da Fundación Centro Superior Cinexético e Piscícola de Galicia.
Antecedentes.
1. A Fundación Centro Superior Cinexético e Piscícola de Galicia foi constituída en escritura pública outorgada polo notario de Lugo o día 12 de decembro de 2003 co número de protocolo dous mil novecentos sesenta e catro, foi clasificada como de interese ambiental por Orde do 8 de xaneiro de 2004 (Diario Oficial de Galicia nº 10, do 16 de xaneiro) e declarada de interese galego por Orde do 19 de xaneiro de 2004 (Diario Oficial de Galicia nº 16, do 26 de xaneiro).
2. Os fins da fundación establecidos no artigo 6º dos seus estatutos son, a investigación, fomento e promoción das especies cinexéticas e piscícolas e a súa relación co ambiente e, especialmente, coa flora e demais fauna silvestre, ademais da formación das persoas interesadas nestas actividades dentro da nosa comunidade autónoma, sen prexuízo das colaboracións que se poidan establecer con outras institucións de fóra de Galicia e o desenvolvemento sustentables destas actividades en beneficio do contorno e do territorio no que se integran para a mellora do hábitat.
3. O órgano de goberno da fundación, na súa reunión do 30 de abril de 2010, acordou a extinción da Fundación Centro Superior Cinexético e Piscícola de Galicia, motivada pola imposibilidade de realización dos fins fundacionais.
4. O padroado, en sesión que tivo lugar o quince de febreiro de 2011, propón que se eleve ao protectorado a actuación realizada pola comisión liquidadora asesorada polo presidente do Colexio de Economistas de Lugo que elaborou un inventario-balance da fundación, atendendo á inexistencia de base documental previa. No expediente tramitado para a comunicación ao protectorado consta a seguinte documentación:
a) Certificación do acordo adoptado polo padroado.
b) Memoria xustificativa da concorrencia da causa de extinción.
c) Informe de liquidación no que consta o balance de situación o 30 de abril de 2010; Balance de Situación e Conta de Perdas e Ganancias; operacións de liquidación propostas.
d) O proxecto de distribución de bens e dereitos resultantes da liquidación.
Consideracións legais e técnicas.
1. Esta consellería é competente para coñecer este expediente en uso das facultades que lle confire o artigo 47º da Lei 12/2006, do 1 decembro, de interese galego, e o Decreto 8/2011, do 28 de xaneiro, polo que se fixa a estrutura orgánica dos departamentos da Xunta de Galicia e o Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fondo Galego de Garantía Agraria.
2. Ao abeiro do disposto no artigo 44º.1 c) da Lei 12/2006, a extinción das fundacións procederá cando sexa imposible realizar o fin fundacional, sen prexuízo do disposto nos artigos 41º e 42º da devandita lei.
3. O artigo 44º da Lei 12/2006, do 1 de decembro, de fundacións de interese galego, establece entre as causas de extinción das fundacións a imposibilidade de realización do fin fundacional, sendo necesario para tal efecto acordo favorable do padroado, ratificado polo protectorado. O mesmo artigo establece que o acordo de extinción inscribirase no Rexistro de Fundacións de Interese Galego.
4. O acordo de extinción adoptouse de conformidade cos requisitos formais exixidos pola normativa legal e os estatutos da fundación, sendo aprobado por unanimidade dos membros do padroado. No expediente tramitado consta a memoria xustificativa da causa de extinción, así como a improcedencia da modificación dos estatutos fundacionais e da fusión con outra entidade da mesma natureza.
Polo exposto, e de conformidade co establecido na Lei 12/2006, do 1 de decembro, de fundacións de interese galego, nos decretos 14/2009, do 21 de xaneiro, polo que se aproba o Regulamento de Fundacións de Interese Galego e o Decreto 15/2009, da mesma data, polo que se aproba o Regulamento do Rexistro de Fundacións de Interese Galego, e demais normativa de xeral aplicación,
DISPOÑO:
Ratificar o acordo de extinción adoptado polo padroado da Fundación Centro Superior Cinexético e Piscícola de Galicia e ordenar a súa inscrición no Rexistro de Fundacións de Interese Galego.
Contra esta resolución, que pon fín á vía administrativa, pode interpoñerse recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 1 de marzo de 2011.
P.D. (Orde 24-4-2009, DOG nº 81, do 28 de abril)
Jorge Atán Castro
Secretario xeral técnico da Consellería
do Medio Rural